## Odluka o visini prihoda domaćinstva korisnika mirovine o kojima ovisi stjecanje prava na zaštitni dodatak uz mirovinu u 1990. godini

### NN 17/1990 (28.4.1990.), Odluka o visini prihoda domaćinstva korisnika mirovine o kojima ovisi stjecanje prava na zaštitni dodatak uz mirovinu u 1990. godini

# SAMOUPRAVNA INTERESNA ZAJEDNICA MIROVINSKOG I INVALIDSKOG OSIGURANJA SAMOSTALNIH ZANATLIJA, UGOSTITELJA I PRIJEVOZNIKA HRVATSKE

Na temelju člana 92 stava 3. Zakona o mirovinskom i invalidskom osiguranju
("Narodne novine", br. 26/83, 5/86, 42/87, 34/89 i 57/89) i člana
211. Statuta Samoupravne interesne zajednice mirovinskog i invalidskog
osiguranja samostalnih zanatlija, ugostitelja i prijevoznika Hrvatske ("Narodne
novine", br. 43/83 i 2/90). Skupština Samoupravne interesne zajednice
mirovinskog i invalidskog osiguranja samostalnih zanatlija, ugostitelja
i prijevoznika Hrvatske, na sjednici održanoj 10. travnja 1990. godine
donosi

## ODLUKU

### o visini prihoda domaćinstva korisnika mirovine o kojima ovisi stjecanje prava na zaštitni dodatak uz mirovinu u 1990. godini

1. Pri utvrđivanju prava na zaštitni dodatak uz mirovinu, koji se po
Zakonu o mirovinskom i invalidskom osiguranju osigurava korisnicima mirovine,
smatrat će se da ni korisnik mirovine ni članovi njegova domaćinstva nemaju
drugih prihoda dovoljnih za uzdržavanje:

a) ako im prihod ostvaren na temelju radnog odnosa (osobni dohodak,
naknade, mirovine i drugo) ne prelaze iznos od 135,60 dinara mjesečno po
članu domaćinstva ili

b) ako im osnovica iz osobnog dohotka od poljoprivredne djelatnosti
(katastarski prihod) ne prelazi 5,10 dinara godišnje po članu domaćinstva,
ili

c) ako im osobni dohodak od obavljanja samostalne djelatnosti kao i
drugi dohodak od imovine i prihoda podložnog porezu (ostali dopunski prihodi)
ne prelazi iznos od 135,60 dinara godišnje po članu domaćinstva.

Prihod ostvaren izvan radnog odnosa, povremenim ili privremenim radom,
prihod ostvaren od iznajmljivanja soba, pružanja usluga prehrane turistima,
kao i prihod koji bračni drug korisnika ostvari u domaćoj radinosti, izjednačuje
se s prihodom ostvarenim na temelju radnog odnosa.

2. Ako korisnik mirovine i članovi njegova domaćinstva imaju istodobno
prihode po raznim temeljima iz točke 1. ove Odluke, visina prihoda utvrđuje
se tako da se prihod podijeli, i to prihod

pod a) sa 1,30; prihod

pod b) sa 0,05; a prihod

pod c) sa 1,30 pa ako zbroj količnika prelazi 100, smatra se da korisnik
mirovine ima drugih prihoda dovoljnih za uzdržavanje.

3. Pri utvrđivanju prava na zaštitni dodatak uz mirovinu primjenom cenzusa
prihoda ostvarenih na temelju radnog odnosa ti se prihodi dijele na korisnika
mirovine, njegovog bračnog druga, djecu i roditelje koje korisnik i njegov
bračni drug uzdržavaju.

Ako je bračni drug korisnika mirovine zaposlen u inozemstvu kod inozemnog
poslodavca ili se tamo bavi samostalnom djelatnošću, smatra se da korisnik
mirovine ima drugih prihoda dovoljnih za uzdržavanje.

4. Pri utvrđivanju prihoda domaćinstva korisnika mirovine u smislu točke
1. ove Odluke uzima se:

a) kao prihod ostvaren na temelju radnog odnosa, prosječni mjesečni
iznos osobnog dohotka, naknada i drugih primanja iz radnog odnosa izračunat
po svim efektivnim primanjima ostvarenim u prethodnoj godini, a za mirovine
- mjesečni iznos mirovine ostvaren u mjesecu prosincu prethodne godine
odnosno u odgovarajućem mjesecu tekuće godine u kojem je član domaćinstva
ostvario pravo na mirovinu,

b) kao katastarski prihod - osnovica iz osobnog dohotka od poljoprivredne
djelatnosti iz prethodne godine,

c) kao ostali dopunski prihod - osnovica za plaćanje doprinosa iz osobnog
dohotka i poreza iz prethodne godine.

5. U cenzus prihoda domaćinstva korisnika mirovine uzima se i dio katastarskog
prihoda od suvlasničkog dijela poljoprivrednog imanja odnosno sunasljedničkog
dijela neraspravljene ostavine. koji po nasljednom pravu pripada članu
domaćinstva bez obzira na to da li se koristi suvlasničkim odnosno sunasljedničkim
dijelom, kao i dio prihoda od suvlasničkog odnosa sunasljedničkog dijela
druge imovine.

6. Pri utvrđivanju cenzusa prihoda ne uzimaju se u obzir privremena
ili stalna oslobađanja i olakšice u plaćanju doprinosa od osobnog dohotka
i poreza građana, osim za zgrade koje korisnicima služe za stanovanje.
Prihod koji je oslobođen doprinosa ili poreza uzima se u obzir na temelju
idealno utvrđene poreske osnovice.

7. Kada neki od korisnika porodične mirovine ispunjavaju, a drugi ne
ispunjavaju uvjete za priznanje prava na zaštitni dodatak u smislu odredaba
ove Odluke, zaštitni dodatak će se prethodno podijeliti prema članu 80.
Statuta Samoupravne interesne zajednice mirovinskog i invalidskog osiguranja
samostalnih zanatlija, ugostitelja i prijevoznika Hrvatske kao da svi korisnici
ispunjavaju uvjete pa se tako određeni dijelovi isplaćuju onim članovima
porodice koji ispunjavaju uvjete. Jednako će se postupiti u slučaju kada
korisnici porodične mirovine kojima pripada pravo na zaštitni dodatak žive
odvojeno.

8. Ova Odluka stupa na snagu osmoga dana nakon objave u "Narodnim
novinama", a primjenjuje se od 1. siječnja 1990. godine.

Klasa: 142-14-90-01-1013

Urbroj: 342-22-01-1013

Zagreb, 10. travnja 1990.

Predsjednik Skupštine Samoupravne interesne zajednice mirovinskog
i invalidskog osiguranja samostalnih zanatlija, ugostitelja i prijevoznika
Hrvatske

**Mato Travarević, v. r.**

Odluka, NN 17/1990-326